Даводзіцца мець справу з людзьмі, якія знаходзяцца ў стане высокага нервовага напружання, і гэта накладвае свой адбітак на адносіны. Таму Анатоль Іванавіч ад сваіх супрацоўнікаў патрабуе: як бы ні паводзіў сябе заказчык, ён не павінен адчуць абыякавасці, непавагі і тым больш хамства ці грубасці ў свой адрас. Кліент заўсёды мае рацыю, тым больш у стане жалобы. Вытрымаць такі падыход да працы, на якую ўплываюць многія аб’ектыўныя фактары ў выглядзе надвор’я, колькасці штодзённых заказаў, псіхалагічнага стану заказчыка, вельмі складана. Анатоль Іванавіч шчыра прызнаецца, што лепш, калі родныя нябожчыка звяртаюцца з просьбай аб наступным добраўпарадкаванні месца пахавання праз некалькі месяцаў пасля сумнай падзеі. Да гэтага часу яны ўжо супакойваюцца і дакладна ведаюць, чаго хочуць, а значыць, заказ не прыйдзецца перарабляць па некалькі разоў, як гэта часцяком бывае.